Publication: Magyar Közlöny
Issue: MK-2003-119 (Year: 2003, Number: 119)
Era: 1990-2004
Section: A 28/2003. (X. 18.) OM rendelet 1. számú melléklete
Paragraph Index: 239

2. A munkaterület rövid, jellemzõ leírása A call center az informatika, a távközlés és a telefónia fejlõdésének terméke, a szervezeti kommunikáció, különösen az ügyfelekkel való kapcsolattartás hatékonyabbá tételének látványos eszköze. Számítógépes technikával támogatott integrált telefonos rendszer, mely lehetõvé teszi akár napi több ezer hívás fogadását vagy kezdeményezését. Alkalmas személy vagy automata általi híváskezelésre, a szükséges információk, adatok (táblázatos vagy grafikus), szöveg (írott vagy hang), kép (statikus vagy mozgó formátumban) való azonnali megadására, tárolására és feldolgozására. A technika vívmánya, de mégis az emberrõl szól. A lelke, a motorja az a munkatárs, aki hangját, figyelmét, megértését és tudását adja az ügyfelekért. Az integrált ügyfélkapcsolatok asszisztense a vállalat ügyfélstratégiájának ismeretében — irányítás mellett — közvetlen telefonos kapcsolatot ápol az ügyfelekkel, magas színvonalon, elkötelezetten képviseli a vállalatot, felelõsségteljes szolgálatot teljesít. Feladatai: — fogadja és kezeli a beérkezõ hívásokat, saját hatáskörében, a rendelkezésre álló adatbázis felhasználásával megoldja az ügyfelek problémáit vagy továbbítja a megfelelõ ügyintézési szintre, gondoskodik megoldásukról; — segítséget nyújt, tájékoztat, ügyeket intéz, panaszokat és reklamációkat kezel, követi az ügyféladatokban történt változásokat; — hívásokat kezdeményez, felhívja az ügyfelek figyelmét az új akciókra, termékeket és szolgáltatásokat ajánl, értékesít; — telefonos megkérdezéseket folytat, kontrollálja az ügyfelek elégedettségét; — emlékeztet a határidõk betartására, behajtja a kintlévõségeket; — magas színvonalon mûködteti a rendszert, adatokat és információkat gyûjt, adminisztrál, elektronikus úton beérkezett dokumentumokat kezel. Az integrált ügyfélkapcsolatok asszisztense ezáltal közvetlenül járul hozzá az adott szervezet, vállalat vagy intézmény ügyfélkapcsolatainak optimalizálásához, ezen keresztül a stratégiai tervek megvalósításához.

Source: https://magyarkozlony.hu/hivatalos-lapok/ca38505e49e07941a98497f097f04936d9f5194b/dokumentumok/89f72cc36d3d4f1676edb90e0b2cff22bb805fb4/letoltes